**Bérleti szerződés**

amely létrejött egyrészről a

**Magyar Tudományos Akadémia** (rövidített név: MTA)

székhely: **1051 Budapest, Széchenyi tér 9.**

adószám: **15736527-1-41**

bankszámlaszám: Magyar Államkincstár,

képviseli: **Freund Tamás, elnök**

mint bérbeadó, (a továbbiakban: „**Bérbeadó**”),

másrészről pedig az

**…………………………………… Kft.**

székhely:

adószám:

cégjegyzékszám:

bankszámlaszám:

képviseli:,

mint bérlő, (a továbbiakban: „**Bérlő**”)

- együttesen „**Felek**” -

között az alulírott napon és helyen, az alábbi feltételek szerint:

# A bérlet tárgya

## A Magyar Tudományos Akadémia (MTA) tulajdonát képezi a Siófoki Akadémiai Üdülő ingatlan együttes, amelyek a Siófok belterület,

## 3462 hrsz. ”kivett üdülőépület 4 db és udvar” természetben 8600 Siófok, Kodály Zoltán. u. 1.,

## 3737 hrsz. „kivett üdülőépület és udvar” természetben 8600 Siófok, Szent László utca 165.,

## 3729 hrsz. „kivett üdülőépület és udvar” természetben 8600 Siófok, Szent László utca 149. alatt találhatóak.

## Bérbeadó bérbe adja, a Bérlő pedig bérbe veszi az 1.1 pontban meghatározott, jelen szerződés 1. számú mellékletét képező tulajdoni lapok szerinti ingatlan együttest (a továbbiakban: „**Bérlemény**”), amely a szerződés 2. sz. melléklete szerinti térképmásolaton piros vonallal került megjelölésre.

## Bérlő a jelen szerződés megkötése előtt a Bérleményt megtekintette és azt az általa a pályázati dokumentációjában megvalósítandó használatra alkalmasnak tartja, mely nem ellentétes az MTA jó hírnevével.

## Bérlő a Bérleményt a Pályázati felhívásra benyújtott pályázatában rögzített célokra, funkciókra veszi bérbe. (4. sz. melléklet pályázat)

# A bérlet időtartama

A bérleti jogviszony időtartama **2022. február 1-től 2025. január 31-ig** tartó határozott időreszól.

# A bérleti szerződés felmondása, megszüntetése

## A Bérbeadó jogosult a jelen szerződést azonnali hatállyal, csereingatlan biztosítása nélkül, írásban felmondani, ha:

### a Bérlő a bérleti, valamint egyéb, jelen szerződésben meghatározott költséget, kártérítést – igazoltan átvett, írásban történt felszólítás ellenére - az esedékességet követő 8 naptári napon belül nem fizeti meg; vagy

### a Bérlő a Bérleményt a szerződéstől eltérően vagy nem rendeltetésszerűen használja; vagy

### a Bérlő megszegi a munka- és tűzvédelmi szabályokat és előírásokat; vagy

###  vagyonbiztonságot sértő cselekményt valósít meg; vagy

### a Bérlő a Bérbeadó előzetes írásbeli hozzájárulása nélkül végez a Bérleményben átalakítási munkálatokat, és Bérbeadó felszólítására az eredeti állapotot az írásban megadott határidőig nem állítja vissza; vagy

### a Bérlő a Bérleménynek a pályázatban meghatározott célú és funkciójú hasznosítását a Bérbeadó előzetes írásos hozzájárulás nélkül módosítja; vagy

### a Bérlő a jelen szerződés szerinti bármely kötelezettségét - különös tekintettel a 8. pontban meghatározott kötelezettségekre - megszegi és a Bérbeadó felszólítására az írásban megadott határidőig sem tesz annak eleget.

## Bérlő elfogadja, hogy a bérleti jogviszony jelen szerződés 3.1 pontjában meghatározott okokból bekövetkező megszűnéséből a Bérbeadóval szemben sem kártérítési, sem bármilyen egyéb megtérítési igényt nem érvényesít.

# A Bérlemény átadás-átvétele

## A birtokbaadásra és a visszavételre a Bérlemény átadás-átvételével kerül sor. A Bérlemény átadás-átvételéről a Felek átadás-átvételi jegyzőkönyvet készítenek, amelyet mindkét Fél képviselője aláír. A Felek a birtokbaadás átadás-átvételi jegyzőkönyvét a jelen szerződéshez 3. számú mellékletként csatolják, amely annak elválaszthatatlan részét képezi. Az átadás-átvételi jegyzőkönyvben a Felek rögzítenek minden, a Bérleménnyel kapcsolatos lényeges körülményt.

## A Bérleményt a Bérlő ismert, előre megtekintett állapotban veszi át. A Felek a jegyzőkönyvben rögzítik azokat a hibákat, amelyekről az átadás-átvételkor tudomással bírtak.

## A Bérlemény visszavételekor készített átadás-átvételi jegyzőkönyv alapját képezi a Bérbeadó és a Bérlő végső elszámolásának.

# Bérleti díj

## A Bérleti díj ……...- Ft/hó, azaz …………………………... Ez évi nettó………..-Ft.

## Az éves bérleti díj közösen elfogadott éves emelési mértéke évi ….. %, mely minden év 01.01-jén esedékes.

## A Bérlő köteles viselni a Bérlemény fenntartásával járó valamennyi költséget és valamennyi olyan kiadást, amelyek a Bérlemény üzemeltetése, karbantartása során keletkeznek.

## Az építménybiztosítás, telek- és épületadó fizetésének kötelezettsége a Bérbeadót terheli. A Bérlemény rendelkezik érintés- és villámvédelmi felülvizsgálati jegyzőkönyvvel. Ha ezeknek a megújítása szükséges, a Bérbeadó készítteti el.

## A Bérlő köteles a Bérleti díj összegét, havonta tárgyhóban megfizetni a Bérbeadó 10032000-01483556-00000000 számú bankszámlájára átutalással. Bérbeadó a számlát a tárgyhót megelőző hónap 25. napjáig bocsátja ki, amelynek összegét Bérlő legkésőbb a tárgyhó 10. munkanapjáig köteles átutalni.

## Valamennyi fizetési kötelezettség azon a napon tekintendő teljesítettnek, amikor a Bérbeadó által kiállított számlán megadott összeg a Bérbeadó 5.5 pontban meghatározott bankszámláján jóváírásra kerül. A Díjak késedelmes megfizetése esetén az esedékesség napjától kezdődően a Bérlő késedelmi kamatot köteles fizetni a Bérbeadónak. A Felek megállapodnak, hogy a késedelmi kamat mértéke a magyar Polgári Törvénykönyv 6:155.§-a szerinti, a késedelemmel érintett naptári félév első napján érvényes jegybanki alapkamat nyolc százalékkal növelt összege.

# Közüzemi költségek

## A Bérleti díj nem foglalja magába a Bérlemény üzemeltetéséhez igénybe vett közüzemi szolgáltatások fogyasztásának díját, amelyet Bérlő visel. A birtokbaadást követő egy héten belül a Bérlő köteles a közüzemi szolgáltatókkal az új számlafizetői szerződéseket megkötni. A közüzemi díjakat Bérlő a szolgáltatókkal megkötött szerződései alapján közvetlenül fizeti meg a szolgáltatók részére.

# Óvadék

## A jelen szerződésből eredő, Bérlővel szemben fennálló követelések biztosítása céljából Bérlő óvadékot köteles a Bérbeadónak fizetni. A Bérlő az óvadékot átutalással, Bérbeadó 5.5 pontban meghatározott bankszámlájára jelen szerződés 4. pontjában meghatározott átadás-átvétel napjáig köteles megfizetni. Az óvadék mértéke a szerződés szerinti bérleti díj háromhavi mértékének megfelelő XXXXX,-Ft, azaz …. forint összeg. Az óvadék megfizetésének teljesítéséig a Bérlő a Díjak megfizetésére kötelezett, de a Bérlemény átvételére nem jogosult.

## A Bérbeadó jogosult a Bérlővel szemben fennálló követelését az óvadékból közvetlenül kielégíteni kielégítési jogának megnyíltakor a következő esetekben:

### a Bérlő nem teljesíti bármely fizetési kötelezettségét a Bérbeadó erre irányuló írásbeli figyelmeztetésének kézhezvételét követő 5 munkanapon belül sem; vagy

### a Bérleményben a Bérlőnek felróható okból keletkező károk helyreállítására, amennyiben a Bérbeadó ezen igénye alapján kiállított számlája írásbeli felszólításra sem kerül kiegyenlítésre.

## A Bérbeadó az óvadékból való kielégítése előtt 5 munkanappal köteles előzetes értesítést küldeni a Bérlőnek, amelyben meghatározza a Bérlő tartozásának összegét és a tartozás okát.

## Az óvadék részleges vagy teljes felhasználása esetén Bérlő köteles haladéktalanul feltölteni az óvadék egyenlegét a jelen szerződésben meghatározott összegre. Amennyiben a Bérlő e kötelezettségét elmulasztja, úgy a Bérbeadó a jelen szerződést azonnali hatállyal felmondhatja. Bérbeadó az óvadék összege után kamatot nem fizet.

## Bérbeadó a bérleti jogviszony megszűnésekor köteles a Bérlővel elszámolni és az óvadék teljes, illetve a Bérlővel szemben a 7.2.1 és 7.2.2 pontok alapján fennálló követelésekkel csökkentett összegét - amennyiben az óvadék összege nem került teljes mértékben felhasználásra - Bérlő részére kiadni, azaz a bankszámlájára 3 munkanapon belül átutalni.

# A Bérlemény használata, üzemeltetése, karbantartása, javítása

## A Bérlő a Bérleményt csak a pályázatban rögzített, és a cégkivonattal igazolt tevékenységi körébe tartozó célra használhatja.

## A Szerződés időtartama alatt a Bérlőt terheli a Bérlemény teljes körű üzemeltetési, valamint a rendeltetésszerű használathoz szükséges karbantartási és javítási kötelezettsége, illetve minden egyéb költsége.

## A 8.2 pont szerinti üzemeltetési és karbantartás kötelezettség ellátásához különösen szükségesek az alábbi feladatok elvégzése:

- fűtési rendszer üzemeltetése, karbantartása, ideértve a teljes gázrendszer karbantartását, javítását;

- elektromos hálózat ellenőrzése, karbantartása;

- a teljes ivóvíz és csatornahálózat karbantartása ideértve a dugulás elhárítást is;

- szennyvíz- és csapadékvíz rendszer üzemeltetése, karbantartása;

- telekommunikációs hálózat és riasztórendszer karbantartása;

- hulladékszállítás;

- utak, parkolóhelyek, járdák karbantartása;

- rovar- és rágcsálómentesítés;

- takarítás;

- kert- és növénygondozás.

## A Bérlő által a Bérleménybe bevitt tárgyak üzemeltetése, karbantartása és javítása Bérlő kötelezettsége és felelőssége.

## A Bérlő köteles a Bérleményben keletkezett valamennyi meghibásodást, rendellenességet, illetve kárt haladéktalanul, írásban bejelenteni a Bérbeadónak. A meghibásodás, a rendellenesség és a kár megszüntetéséhez szükséges munkálatokat a Bérbeadó a Bérlő költségére végzi el, ha azok bekövetkezte a Bérlőnek felróható, és amennyiben Bérlő a Bérbeadó írásbeli felszólítására azt a felszólításban megadott határidőre nem végzi el.

## A Bérlő felel mindazon, a Bérleményben keletkezett kárért, amelyet ő maga, illetve képviselője, alkalmazottai, az általa foglalkoztatott iparosok, szállítói, ügyfelei, vagy olyan más személyek okoztak, akiknek magatartásáért Bérlő felelősséggel tartozik. Szintén a Bérlő felel azokért a károkért, amelyek a Bérlemény szakszerűtlen vagy rendeltetés-, illetve szerződésellenes használatából adódóan keletkeztek, így különösen azokért a károkért, amelyek a vízvezetékek, vízelvezető rendszer, világítás vagy elektromos vezetékek, szaniter-, fűtőberendezések nem rendeltetésszerű vagy nem szerződésszerű használata során jöttek létre.

# A Bérbeadó jogai és kötelezettségei

## A Bérbeadó köteles a Bérleményt a Bérlő számára szerződésszerű használatra alkalmas állapotban, a szerződés aláírását követő egy héten belül a Bérlő rendelkezésére bocsátani.

## A Bérbeadó nem felel azokért a károkért, amelyeket a Bérlő, annak alkalmazottai, üzleti partnerei, ügyfelei vagy más olyan személyek okoztak a Bérlő által a Bérlemény területére bevitt tárgyakban, akiknek magatartásáért Bérlő felelősséggel tartozik.

## A Bérbeadó felel mindazon Bérleményben keletkezett kárért, amelyet a Bérbeadó, illetve a Bérbeadó képviselője, alkalmazottai, az általa foglalkoztatott iparosok, szerződéses partnerei, szállítói, ügyfelei, vagy bármely más, olyan személy okozott, akinek magatartásáért Bérbeadó felelősséggel tartozik.

## Úgyszintén felel a Bérbeadó a Bérlővel szemben minden olyan, a Bérlőnek a Bérleményben elhelyezett, előzőleg írásban megjelölt vagyontárgyában keletkezett kárért, amelyet a Bérbeadó, illetve a Bérbeadó képviselője, alkalmazottai, az általa foglalkoztatott iparosok, szerződéses partnerei, szállítói, ügyfelei vagy bármely más, olyan személy okozott, akinek magatartásáért Bérbeadó felelősséggel tartozik.

## A Bérbeadó a Bérlő tárgyaiban a Bérlemény hibájára visszavezethető okból keletkezett károkat a Bérlőnek csak akkor téríti meg, amennyiben Bérbeadó felelőssége fennáll és nincs biztosítás, amelynek alapján a Bérlő teljes kára megtérül.

## Az energiaellátás szintjének változásai, különösen az áramellátás ingadozása, valamint a vízszolgáltatás, illetve a szennyvízelvezetés megszakadása, zavara, illetve a Bérlemény beázása nem jogosítja fel a Bérlőt a Bérleti díj összegének csökkentésére, vagy a Bérbeadó elleni kártérítési igény érvényesítésére.

# A Bérlő jogai és kötelezettségei

## A Bérlő joga, hogy a Bérleményt a cégkivonattal igazolt tevékenységi körébe tartozó, illetve a Bérbeadóval előzetesen egyeztetett célra használja, hasznait szedje.

## Bérlő köteles a Bérleményt rendeltetésszerűen, jelen szerződésnek megfelelően használni. Bérlő felelős minden olyan kárért, mely a rendeltetésellenes, vagy szerződésellenes használat következménye.

## A Bérlő köteles:

### a Bérbeadónak haladéktalanul bejelenteni az általa, illetve a Bérleménybe általa beengedett olyan személyek által a Bérleményben okozott károkat, akiknek a magatartásáért felelősséggel tartozik;

### a Bérlemény használata során valamennyi munkabiztonságra, tűzvédelemre, higiéniai, illetve környezetvédelmi kötelezettségre vonatkozó jogszabály rendelkezéseit betartani és gondoskodni arról, hogy a Bérlemény használata során az Bérlemény állaga ne károsodjon.

## Bérlő köteles értesíteni a Bérbeadót, ha a Bérbeadót terhelő munkálatok szükségessége merül fel és köteles megengedni, hogy azokat Bérbeadó elvégezze, továbbá a károk elhárításához szükséges intézkedéseket megtegye. Az értesítés elmulasztásából eredő károkért Bérlő felelős.

## Bérlő kötelezi magát, hogy amennyiben céges és személyes adataiban bármilyen, a jelen szerződést is érintő változás következik be, arról a Bérbeadót haladéktalanul, de legkésőbb a bekövetkezett változástól számított 3 munkanapon belül írásban, a vonatkozó okiratok eredetivel azonos másolatának elektronikus, vagy postai úton történő megküldésével értesíti. Az ennek elmulasztásából eredő bármilyen következményért a Bérlő felelős.

# A Bérleménybe való bejutás

## A Bérbeadó által meghatalmazott személyek a bérleti jogviszony fennállása alatt a Bérlővel előzetesen egyeztetett időpontban jogosultak belépni a Bérleménybe.

## A bérleti jogviszony megszűnése esetén a Bérbeadó a Bérlő jelenlétében, előre egyeztetve a lehetséges jövőbeli bérlővel/vevővel jogosult megtekinteni a Bérleményt, a Bérlő előzetes tájékoztatása mellett.

## Vészhelyzet, így különösen a Bérlemény hiányosságaiból, vagy nem megfelelő karbantartásából, valamint el nem hárítható külső okból származó és az életet, egészséget, testi épséget, valamint vagyontárgyakat sértő, vagy veszélyeztető körülmények esetén a Bérlő bármely időpontban köteles biztosítani a Bérbeadó részére a Bérleménybe való bejutást.

## A Bérbeadó köteles jegyzőkönyvben rögzíteni azoknak a személyeknek a nevét, akik a Bérleménybe veszélyhelyzet elhárítása érdekében beléptek, valamint az ennek érdekében a Bérlemény területén végzett tevékenységüket és a Bérleményben töltött időt is. Bérbeadó az így elkészített jegyzőkönyvet köteles Bérlőnek átadni.

# Reklám- és cégtáblák vagy egyéb hirdetési tárgyak

## A Bérlő kizárólag a Bérbeadóval történő előzetes egyeztetést követően és annak írásos engedélye birtokában, a Siófokon hatályos településképi szabályoknak megfelelő módon helyezhet el reklám- és cégtáblákat a Bérlemény területén.

## A Bérlő a saját és partnerei honlapján népszerűsítheti a bérleményt.

# Biztosítás, Felelősségbiztosítás

## A Bérlő köteles általános vagyonbiztosítást kötni, amely fedezik a Bérleményben a Bérlő által elhelyezett, vagy bevitt tárgyakban keletkezett károkat. A Bérlő köteles továbbá 70 millió Forint/kár/év bérlői felelősségbiztosítással is rendelkezni.

## A Bérlő tudomásul veszi, hogy a Bérbeadó által kötött biztosítások hatálya nem terjed ki sem a Bérlő, sem pedig alkalmazottai, ügyfelei, üzleti partnerei, valamint az általa a Bérleménybe bejutott személyek tulajdonára, valamint egyéb vagyontárgyaira.

## A Bérbeadó épület-, általános és bérbeadói felelősségbiztosítással rendelkezik.

# A Bérlemény visszaadása

## A Bérlő a Bérleményt a jelen szerződés bármely okból történő megszűnésekor a Bérbeadónak az átadás-kori rendeltetésszerű használatra alkalmas, kiürített és kitakarított állapotban köteles visszaadni. A Bérlő köteles az általa alkalmazott felszerelési tárgyakat és beépített elemeket a Bérlemény állagának sérelme nélkül leszerelni és a Bérlemény eredeti, a pályázatban meghatározott funkció céljára átalakított állapotot saját költségén helyreállítani. A rendes használatból eredő elhasználódást meghaladó szennyeződéseket Bérlő köteles saját költségén megszüntetni.

## A 14.1 pontban meghatározott főszabálytól eltérően a Bérbeadót megilleti a választás joga a tekintetben, hogy a Bérlő által a Bérlemény területén található felszerelési tárgyakat és beépített elemeket a megfelelő számlákkal igazolt költségek megtérítése ellenében (az értékcsökkenés és a műszaki elöregedés figyelembevételével) átvegye, azok tulajdonjogát megszerezze.

## A bérleti jogviszony azonnali hatállyal történő felmondása esetén a Bérlő haladéktalanul, de legkésőbb a megszüntetés időpontjától számított 15 naptári napon belül köteles a Bérleményt visszaadni a Bérbeadónak. A Bérlemény Bérbeadó részére történő visszaadásának időpontjáig a Bérlő köteles megfizetni a szerződés szerinti Bérleti díj időarányos részét és a jelen szerződésben meghatározott egyéb díjakat, valamint továbbszámlázott költségeket.

## Amennyiben a Bérlő a Bérleményt a bérleti jogviszony megszűnése, illetve 14.3 pontban meghatározott megszüntetése után jogtalanul továbbra is birtokában tartja, köteles a havi Bérleti díj háromszorosának megfelelő összeget havonta használati díj jogcímén megfizetni a Bérbeadónak mindaddig, míg a Bérleményt előírásszerűen vissza nem adja Bérbeadó részére. A Bérbeadó a bérleti jogviszony megszüntetése esetén a 14.3 pontban említett határidő lejártát követően jogosult a Bérleménybe belépni és a Bérlő költségére, annak kiürítését kezdeményezni a jelen megállapodás alapján. A Bérbeadó ebben az esetben jogosult a Bérlőnek a Bérlemény területén található tulajdonát a Bérlő költségére és veszélyére birtokba venni és azok őrizetéről a felelős őrzés szabályai szerint gondoskodni.

## A Felek a Bérlemény visszaadásáról aláírásukkal ellátott jegyzőkönyvet vesznek fel.

# Káresemények

## Amennyiben az Bérleményben bármely elháríthatatlan külső ok miatt – így különösen tűz, baleset vagy más elkerülhetetlen eseményből kifolyólag – kár keletkezik, anélkül, hogy Bérlemény részben vagy egészben használhatatlanná válna, a Bérbeadó köteles az így keletkezett károkat kijavítani. Amennyiben a kár olyan mértékű, hogy a Bérlemény rendeltetésszerű használatra alkalmatlanná vált, a Bérlő mentesül azon kötelezettsége alól, hogy a teljes vagy részarányos Bérleti díjat fizessen mindaddig, amíg a Bérlemény újra rendeltetésszerű használatra legalább részben alkalmassá nem válik.

## A Felek megállapodnak abban, hogy a 15.1 pontban meghatározott esetben a Bérlő kizárólag a Bérlemény azon része tekintetében fizet bérleti díjat, amit ténylegesen használni tud kivéve, ha a Bérlemény a Bérlő hibájából, vagy a Bérlő felelősségi körébe tartozó ok miatt vált rendeltetésszerű használatra alkalmatlanná.

## Amennyiben lehetetlen a Bérleményt 45 napon belül használatra alkalmassá tenni, a Bérlő ezt követően jogosult a bérleti szerződést azonnali hatállyal felmondani.

# Felmentő záradék

Amennyiben a jelen szerződés valamely rendelkezése vagy rendelkezésének egy része érvénytelen vagy végrehajthatatlan, úgy ez nem érinti a szerződés többi részének érvényességét. Ebben az esetben a Felek kötelezik magukat, hogy az érvénytelen vagy végrehajthatatlan rendelkezést olyan érvényes és végrehajtható rendelkezéssel módosítsák, amely a lehető legjobban megfelel a módosítandó rendelkezés eredeti céljának és gazdasági célkitűzésének. Ugyanez érvényes a jelen szerződésben esetleg felmerülő szabályozási hiányosságokra is.

# Bírósági kikötés

## A Felek a felmerülő vitás kérdéseket először tárgyalások útján, bíróságon kívül kísérelik meg rendezni.

## Amennyiben a viták bíróságon kívüli rendezése nem lehetséges, bármely vita eldöntésére, amely a jelen szerződésből vagy azzal összefüggésben, különösen annak megszegésével, fennállásával, érvényességével, vagy értelmezésével kapcsolatban keletkezik, a Felek alávetik magukat az arra illetékes és hatáskörrel bíró bíróság eljárásának.

# Felek kapcsolattartói

Bérbeadó kapcsolattartója:

|  |  |  |
| --- | --- | --- |
|  |  |  |
| Név: | Vagyongazdálkodási és Közbeszerzési Osztály vezetője |  |
| Cím: | 1051 Budapest, Nádor u. 7.  |  |
| Telefon: | +36 – 1- 411-6130 |  |
| E-mail: | vagyongazdalkodas@titkarsag.mta.hu |  |

Bérlő kapcsolattartója:

|  |  |  |
| --- | --- | --- |
|  |  |  |
| Név: |  |  |
| Cím: |  |  |
| Telefon: |  |  |
| E-mail: |  |  |

# Egyéb rendelkezések

## A Feleket a jelen megállapodás teljesítésével kapcsolatos valamennyi tény, körülmény és információ tekintetében a szerződés időtartama alatt és azt követően is titoktartási kötelezettség terheli. A titoktartási kötelezettség nem akadályozza a jogszabályon alapuló adatszolgáltatási, nyilvánosságra hozatali kötelezettség teljesítését. A Felek ezen túlmenően is kötelesek tartózkodni minden olyan magatartástól, amely a másik fél jogos érdekét sértené vagy veszélyeztetné.

## A Felek rögzítik, hogy tiszteletben tartják egymás személyhez fűződő jogait, különös tekintettel a jó hírnév védelmére.

## Bérbeadó tájékoztatja Bérlőt, hogy adatkezelési tájékoztatója a www.mta.hu internetes oldal lap alján, a hasznos információk menüpont alatt tekinthető meg.

## Jelen szerződés 5.1 pontjában meghatározott Bérleti díj 2022. február 1-től érvényes.

## A jelen szerződés valamennyi módosításához és kiegészítéséhez ugyanolyan alakszerűségek szükségesek, melyek alapján jelen szerződés létrejött. Az ezzel kapcsolatos nyilatkozatokat személyesen, vagy ajánlott levél útján a jelen szerződésben megadott címre, székhelyre postai úton kell továbbítani. A módosítások és kiegészítések az átadás pillanatában (személyes kézbesítés), vagy a postai kézbesítés napján (ajánlott levél) lépnek hatályba.

## A jelen szerződéshez csatolt mellékletek a szerződés elválaszthatatlan részét képezik.

## A jelen szerződés 4 (négy) eredeti példányban készült, amelyből Feleket 3-1 (három-egy) példány illet meg.

## A jelen szerződés a Felek általi aláírással lép hatályba.

## A jelen szerződésben nem szabályozott kérdésekben a Felek a Polgári törvénykönyv, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. tv., a Magyar Tudományos Akadémia Vagyongazdálkodási Irányelveiben, Vagyongazdálkodási és Vagyonhasznosítási Szabályzatában foglaltakat, valamint a vonatkozó hatályos jogszabályok rendelkezéseit tekintik irányadónak.

## A jelen bérleti szerződést a Felek, mint az akaratukkal mindenben megegyezőt, elolvasás és megértés után jóváhagyólag aláírják.

Budapest, …….. év . …….. hó ……. nap „ ”

|  |  |
| --- | --- |
| ……………………………….. | ……………………………….. |
| Bérbeadó | Bérlő |
| ……………………………….. |  |
| Pénzügyi ellenjegyzés |  |
|  |  |

**Mellékletek:** 1. tulajdoni lap

 2. térképmásolat

 3. birtokbaadás átadás-átvételi jegyzőkönyve

 4. Bérlő pályázata